แถลงการณ์ เราไม่เห็นด้วยกับการติดตั้งโทรทัศน์ในรถขนส่งมวลชนบีทีเอส
เราคือกลุ่มผู้โดยสารรถขนส่งมวลชนบีทีเอส ซึ่งชื่นชมการบริหารที่ได้มาตรฐานของบีทีเอสมาก่อน เนื่องจากทำให้เราประหยัดเวลา สามารถเดินทางไปยังจุดหมายได้อย่างสะดวกสบาย แต่เราไม่เห็นด้วยกับการที่บีทีเอสได้ติดตั้งโทรทัศน์ในตู้โดยสาร โดยเฉพาะการเปิดเสียงซึ่งทำให้รบกวนความสงบ ในขณะที่เราต้องการพัก ใช้ความคิด หรืออ่านหนังสือขณะโดยสารบีทีเอส เสียงในบีทีเอสทำให้เราเกิดความเครียด ไม่ว่าจะเป็น ช่วงเช้าตอนไปทำงาน ขณะที่สมองเรายังแจ่มใส แต่ต้องถูกยัดเยียดให้ฟังเสียงจากโทรทัศน์ หรือเวลาเย็นยามกลับบ้าน ด้วยความ เหนื่อยล้า ต้องการพักผ่อน แต่กลับต้องทนฟังเสียง อันน่ารำคาญ ทำให้หงุดหงิดและปวดหัวมาก เรารู้สึกถูกรบกวนสุขภาพจิต และ ถูกเอาเปรียบ จึงเขียนแถลงการณ์ฉบับนี้ขึ้น เพื่อขอให้บีทีเอสยุติการติดตั้งโทรทัศน์ โดยเฉพาะยุติการเปิดเสียง โปรดทำบีทีเอส ให้เป็นรถไฟฟ้าที่มีรสนิยมดีเสมออารยะประเทศ นอกจากทำให้ผู้โดยสารผ่อนคลายแล้ว กรุณาทำให้เราสบายหูด้วยโปรดรับทราบว่า มีงานวิจัยว่าโฆษณาเสียงดังตลอดเวลา นอกจากก่อให้เกิดความรำคาญตึงเครียดแล้ว ยังไม่มีผลต่อการตัดสินใจในการบริโภค มิหนำซ้ำ ยังทำให้เกิดความเหนื่อยล้า เกิดความรู้สึกด้านลบต่อสินค้า เราอยากให้ท่านบริหารบีทีเอสให้เป็นรถไฟฟ้าที่มีชื่อระบือไกล ว่าเป็นบริการที่มีรสนิยมดี ไม่เอาเปรียบผู้โดยสาร ปลอดมลพิษทางเสียง มลพิษทางสายตา เราถูกระรานจากเสียงดังต่างๆข้างนอกจนเกินพออยู่แล้ว
 เราคือกลุ่มผู้โดยสารรถขนส่งมวลชนบีทีเอส ซึ่งชื่นชมการบริหารที่ได้มาตรฐานของบีทีเอสมาก่อน เนื่องจากทำให้เราประหยัดเวลา สามารถเดินทางไปยังจุดหมายได้อย่างสะดวกสบาย
ขนส่งมวลชน,มลภาวะ,รถไฟฟ้า,แถลงการณ์,โฆษณา